C 32/86
LV
Eiropas Savienības Oficiālais Vēstnesis
27.1.2023.
Ceturtdiena, 2022. gada 23. jūnijs
24. uzsver, ka atjaunoto ES un Āfrikas attiecību pamatā vajadzētu būt abu kontinentu labākajām kopīgajām interesēm un tās būtu jābalsta uz spēcīgu partnerību; secina, ka tikai vienlīdzīgas partnerības izveide starp ĀS un ES ir atbilstīgs risinājums globālajai konkurencei; pauž pārliecību, ka, ja ES ģeopolitisko konkurenci virza tikai norobežošanās no citām pasaules lielvarām, tradicionālās ietekmes politikas turpināšana kavē savstarpēji izdevīgu sadarbību; norāda, ka godīga interešu konkurence nav sveša tirgus ekonomikai un ka Āfrikas partneriem joprojām ir tiesības izmantot pieprasījuma situāciju savā labā;
25. pauž pārliecību, ka ES intereses, piemēram, piekļuvi izejvielām, ekonomisko attiecību veidošanu Eiropas ekonomikas veicināšanai un migrācijas pārvaldību, t. i., tās pamatcēloņu novēršanu, vislabāk var īstenot ar jaunu vienlīdzīgu partnerību; pauž pārliecību, ka jauna vienlīdzīga partnerība var palīdzēt ES efektīvi stiprināt savu stratēģisko autonomiju;
26. uzsver, ka ES būtu jāatbalsta konstruktīva iesaiste attiecībā uz visiem migrācijas aspektiem, piespiedu pārvietošanu un mobilitāti, strādājot pie tā, lai nodrošinātu, ka migrācija notiek drošā un sakārtotā veidā; uzskata, ka ir svarīgi izveidot kopīgu ilgtermiņa stratēģiju, lai sasaistītu tirdzniecības, attīstības un migrācijas politiku, kā tas noteikts vairākos Eiropadomes secinājumos, jo īpaši tajos, kas pieņemti 2021. gada 16. decembrī, jo tai varētu būt būtiska nozīme cīņā pret cilvēku kontrabandu un nelikumīgas migrācijas maršrutiem no Āfrikas valstīm uz ES;
27. uzsver, ka, lai uzlabotu starpkontinentālās tirdzniecības kvalitāti, būs nepieciešams legalizēt mobilitāti un migrāciju Āfrikas kontinentā; uzstāj, ka, lai gan noteiktos apstākļos tirdzniecības politika var samazināt piespiedu migrāciju, radot darbvietas, tomēr nedz ES tirdzniecības politika, nedz tās attīstības palīdzība nebūtu jāizmanto tā, lai nodrošinātu trešo valstu sadarbību migrācijas jomā, jo tas var apdraudēt ES principus un vērtības, kā arī galveno mērķi — samazināt nabadzību; šajā sakarā atgādina, ka piespiedu migrāciju var atrisināt, tikai izveidojot likumīgus ceļus, uzlabojot starptautisko aizsardzību un risinot plašākas attīstības, politiskās, klimata un humanitārās krīzes, kas noved pie piespiedu pārvietošanas;
28. norāda uz Covid-19 ietekmi uz piegādes ķēdēm; uzstāj, ka gan ES, gan ĀS apstākļos pēc pandēmijas ir svarīgi veidot noturīgākas piegādes ķēdes, stiprinot stratēģisko autonomiju, konstatējot atkarības jomas, uzlabojot jautājumu risināšanu saistībā ar neaizsargātību un piegādes traucējumiem, dažādojot ražošanu un vairāk ieguldot novatoriskos uzņēmumos, kuri savos uzņēmējdarbības modeļos ir integrējuši sociālos, vides un veselības mērķus; atgādina par Parlamenta apņemšanos īstenot Eiropas zaļo kursu un tirdzniecības iniciatīvas, kas palīdz sasniegt tā mērķus, tostarp, bet ne tikai, oglekļa ievedkorekcijas mehānismu, tiesību akta priekšlikumu par obligātu pienācīgu rūpību un priekšlikumu par neatmežojošiem produktiem; uzstāj, ka Komisijai ir rūpīgi jāuzrauga šo iniciatīvu ietekme uz ES un Āfrikas tirdzniecību un jāiesniedz papildu pasākumi, lai mazinātu jebkādus īstermiņa traucējumus; pauž pārliecību, ka ilgtermiņā šīs likumdošanas iniciatīvas nodrošinās noturīgākas un ilgtspējīgākas globālās vērtības ķēdes, kas dos labumu iedzīvotājiem un uzņēmumiem ES un Āfrikā;
29. pauž nožēlu par būtisko ietekmi, ko uz enerģijas, degvielas, izejvielu un lauksaimniecības produktu cenu pieaugumu izraisījis neizprovocētais un nepamatotais Krievijas Federācijas iebrukums Ukrainā, radot būtisku ražošanas izmaksu pieaugumu, kas apdraud ražošanas nepārtrauktību un var izraisīt piegādes ķēdes traucējumus; aicina pastiprināt rīcību starptautiskā līmenī, lai nodrošinātu, ka, pieņemot politiskos lēmumus, uzmanības centrā ir jautājums par pārtikas nodrošinājumu, un tādējādi nepieļautu deficītu un garantētu uztura nodrošinājumu visneaizsargātākajās valstīs, jo īpaši Āfrikas kontinentā, kā arī risinātu pārtikas nodrošinājuma jautājumu ar tirdzniecības palīdzību un nepieļaujot šķēršļus, kas kavētu starptautisko tirdzniecību ar pārtiku un izejvielām;
30. uzskata, ka ES var palīdzēt ievērojami samazināt Āfrikas pašreizējo atkarību no pārtikas, sēklu, mēslošanas līdzekļu un pesticīdu importa, sniedzot finansiālu un tehnisku atbalstu, izmantojot politisku dialogu, zināšanu apmaiņu un jaunas tehnoloģijas, kā arī veicinot Āfrikas inovācijas;
31. aicina īstenot plaša mēroga Eiropas un Āfrikas investīciju ofensīvu, kas radītu stimulus ievērojami palielināt privātās investīcijas Āfrikas valstīs un ļautu veikt visaptverošas publiskās investīcijas infrastruktūrā un cīņā pret klimata pārmaiņām; šajā sakarībā atzinīgi vērtē 6.
ĀS un ES samitā pausto apņemšanos saistībā ar iniciatīvu “Global Gateway” mobilizēt 150 miljardus EUR; aicina kopīgi ar ES dalībvalstīm ievērojami paplašināt šo investīciju iniciatīvu;